Jazdecká socha Henricha IV.

Jazdecká socha Henricha IV. (franc. Statue équestre d'Henri IV) je bronzová jazdecká socha francúzskeho kráľa Henricha IV. idúceho na koni. Socha sa nachádza v Paríži na námestí Place du Pont-Neuf. Sochu vytvoril v roku 1818 François-Frédéric Lemot. Socha je od roku 1992 chránená ako historická pamiatka. Umiestnenie Socha je umiestnená v Paríži v 1. obvode na námestí Place du Pont-Neuf na západnom cípe ostrova Cité uprostred Pont Neuf. História Prvú jazdeckú sochu Henricha IV. vytvorili sochári Giambologna a Pietro Tacca. Bola slávnostne odhalená v roku 1614 na neďalekom Place Dauphine. Podstavec sochy bol v každom rohu doplnený manieristickou sochou otroka, ktoré vytvoril Pierre de Francqueville. Táto socha bola zničená za Francúzskej revolúcie a zostali iba sochy otrokov, ktoré sú uložené v Louvri. Dňa 3. mája 1814 pri príležitosti návratu Ľudovíta XVIII. bola odhalená provizórna socha, ktorú Henri-Victor Roguier zhotovil zo sadry a usadil ju na jedného z koní kvadrigy, ktorú Napoleon Bonaparte ukoristil v roku 1806 z Brandenburskej brány. Súsošie bolo uložené v paláci Menu-Pleasures a ešte v roku 1814 vrátené Prusku. Súčasnú sochu vytvoril sochár François-Frédéric Lemot a bola slávnostne odhalená 25. augusta 1818. Počas vztýčenia novej sochy bolo do nej uložených niekoľko predmetov – pergamenové dokumenty týkajúce sa inaugurácie sochy, 26 medailí a tri knihy o Henrichovi IV. Sada bola umiestnená do brucha koňa a je teraz zachovaná v Národnom archíve a vystavená v jeho múzeu. Popis Pomník predstavuje bronzovú jazdeckú socha francúzskeho kráľa Henricha IV. v brnení, korunovaného vavrínom a držiacim v pravej ruke žezlo zdobené ľaliami. Henrich IV. hľadí v smere na Quai des Orfèvres, zatiaľ čo kôň sa pozerá na Quai de l'Horloge. Socha je umiestnená na podstavci, na ktorom sú basreliéfy a latinské dedikačné nápisy. Iné projekty Commons ponúka multimediálne súbory na tému Jazdecká socha Henricha IV. Externé odkazy Záznam v evidencii historických pamiatok Zdroj Tento článok je čiastočný alebo úplný preklad článku Jezdecká socha Jindřicha IV. na českej Wikipédii.